Ilgalaikis skolinimasis Trumpalaikis skolinimasis 71 mlrd. EUR vertės ES obligacijos,

iš jų 12 mlrd. EUR vertės žaliosios obligacijos Išleista 25 mlrd. EUR vertės 3 ir 6 mėn. termino ES vekselių, iš jų vis dar apyvartoje – 20 mlrd. EUR vertės vekselių. PAGRINDINIAI FAKTAI PAGRINDINIAI FAKTAI •5 sindikuotieji sandoriai, 2 aukcionai •Vidutinės finansavimo išlaidos: 0,14 proc. •Pasirašymo suma viršyta nuo 7 iki beveik 14 kartų •7 aukcionai •Vidutinis pelningumas: −0,78 proc. •Pasiūlymų patenkinimo santykis: 2,55x

Pajamų panaudojimas

2021 m. gruodžio 31 d. duomenys

PAGRINDINIAI FAKTAI •EGADP dotacijas ir paskolas gavo 20 valstybių narių(2). •Lėšos išmokėtos per 6 dienas nuo paskolos ir finansavimo susitarimų pasirašymo.

(1) Biudžeto lėšomis gali būti finansuojama programa „Europos horizontas“, „InvestEU“ fondas, iniciatyva „ReactEU“, Sąjungos civilinės saugos mechanizmas („RescEU“), Europos žemės ūkio fondas kaimo plėtrai (EŽŪFKP) ir Teisingos pertvarkos fondas. Dėl laiko skirtumų faktinės išmokos galutiniams gavėjams gali būti mažesnės.

(2) 22 valstybių narių ekonomikos gaivinimo ir atsparumo didinimo planai buvo patvirtinti iki 2021 m. pabaigos, tačiau viena valstybė narė gavo išankstinį finansavimą 2022 m. sausio mėn., o viena valstybė narė išankstinio finansavimo neprašė.

1.Įžanga

„NextGenerationEU“ yra novatoriška finansavimo programa, padėjusi skolinantis sutelkti iki 5 proc. ES BVP dydžio lėšų ir iš jų finansuoti kolektyvinio ryžtingo ES atsako į COVID-19 pandemiją priemones. „NextGenerationEU“ yra laikina priemonė – pagal šią priemonę leisdama obligacijas Komisija gali nuo 2021 m. vidurio iki 2026 m. pritraukti iki 800 mlrd. EUR. Naudodamasi iš šių obligacijų emisijų gautomis pajamomis ES galės ne tik išspręsti neatidėliotinus ekonomikos gaivinimo uždavinius, bet ir paspartinti žaliąją pertvarką ir ES ekonomikos skaitmenizaciją. Leidžiant „NextGenerationEU“ žaliąsias obligacijas bus pritraukta iki 250 mlrd. EUR. Nuo 2021 m. vidurio iki 2026 m. pagal priemonę „NextGenerationEU“ per metus bus išleidžiama maždaug iki 150 mlrd. EUR vertės obligacijų, tad ateinančiais metais ES bus viena iš didžiausių skolos vertybinių popierių eurais emitenčių.

Šioje ataskaitoje – pirmojoje pusmečio ataskaitoje, parengtoje pagal Komisijos įgyvendinimo sprendimo C(2021) 2502 12 straipsnį, – apžvelgiamas priemonės „NextGenerationEU“ finansavimo strategijos įgyvendinimas 2021 m. birželio–gruodžio mėn. laikotarpiu. Ataskaitoje nagrinėjamas tik pats procesas – kaip priemonei „NextGenerationEU“ finansuoti pritraukiamos ir išmokamos lėšos. Joje nevertinama, kaip pajamos buvo panaudotos, nenagrinėtos ir žaliosios išlaidos, nes šios temos bus aptartos atskirose ataskaitose, rengiamose pagal kiekvienos iš „NextGenerationEU“ lėšų finansuojamos priemonės reglamentus. Ši ataskaita yra vienas iš dokumentų, kuriais Europos Parlamentui ir valstybėms narėms reguliariai teikiama informacija apie šios didelio masto novatoriškos finansavimo programos įgyvendinimą. Skaidrumas ir atskaitomybė yra pagrindiniai priemonės „NextGenerationEU“ finansavimo operacijų principai.

2.Pagrindiniai priemonės „NextGenerationEU“ finansavimo programos rezultatai

Per paskutiniuosius 12 mėnesių Komisijos padėtis skolos kapitalo rinkose pasikeitė. Prieš pradėdama įgyvendinti priemones SURE ir „NextGenerationEU“, Komisija leido nedideles, nereguliarias emisijas, per kurias pritraukdavo nedideles sumas lėšų (2015–2019 m. pritraukta vidutiniškai 2–3 mlrd. EUR) skolinimo programoms, pavyzdžiui, Europos finansinės padėties stabilizavimo priemonei (EFSM) ir makrofinansinei paramai (MFP), finansuoti. 2021 m. Komisija pritraukė apie 130 mlrd. EUR – daugiau kaip 50 mlrd. EUR priemonei SURE, 71 mlrd. EUR – priemonei „NextGenerationEU“ (iš jų – 12 mlrd. EUR pritraukta leidžiant žaliąsias obligacijas) ir 12 mlrd. EUR – kitoms skolinimo programoms. Viena iš „NextGenerationEU“ finansavimo programos dalių – Komisijos pradėta vykdyti ES vekselių programa: 2021 m. gruodžio 31 d. duomenimis, pagal šią programą apyvartoje esančių trumpalaikių skolos priemonių vertė sudarė 20 mlrd. EUR. Komisija greitai tapo viena didžiausių naujų skolos vertybinių popierių eurais emitenčių ir didžiausia žaliųjų obligacijų emitente pasaulyje.

Visi „NextGenerationEU“ sandoriai sulaukė didelio investuotojų susidomėjimo ir buvo sudaryti ES biudžetui ir valstybėms narėms palankiomis sąlygomis. Vidutinės finansavimo išlaidos pagal visas 2021 m. „NextGenerationEU“ emisijas visose 5–30 metų išpirkimo terminų kategorijose sudarė 0,14 proc. Emisijų sąlygos nenusileido aukštą reitingą turinčių pagrindinių euro zonos valstybių užtikrinamoms sąlygoms. Šių patrauklių finansavimo sąlygų naudą pajuto ir ES biudžetas, ir Ekonomikos gaivinimo ir atsparumo didinimo priemonės (EGADP) paskolas gavusios valstybės narės.

Komisijos galimybes pritraukti lėšų tokiomis palankiomis sąlygomis sustiprina nuolat skelbiamos didelės apimties įvairių terminų „NextGenerationEU“ obligacijų emisijos. Dėl šių emisijų ypatumų didėja likvidumas „NextGenerationEU“ obligacijų antrinėse rinkose, todėl investuotojams šias obligacijas lengviau pirkti ir parduoti. Dėl to prekyba „NextGenerationEU“ obligacijomis investuotojams tampa vis patrauklesnė, o tai, savo ruožtu, lemia geresnę „NextGenerationEU“ emisijų kainodarą. Vertinant pagal standartinius parametrus, priemonės „NextGenerationEU“ obligacijų likvidumas artėja prie pagrindinių euro zonos valstybių skolos vertybinių popierių likvidumo lygio.

Pirmasis sindikuotasis sandoris sudarytas 2021 m. birželio 15 d., t. y. praėjus dviem savaitėms nuo sprendimo dėl nuosavų išteklių įsigaliojimo, o po jo netrukus sudaryti dar du tokie sandoriai. 2021 m. vasarą pradėjusi iš karto įgyvendinti šią didelio masto finansavimo programą, Komisija galėjo visas išmokas pagal ES ekonomikos gaivinimo planą valstybėms narėms ir biudžetui išmokėti iš karto, kai tik sukako mokėjimo terminas. 2021 m. gruodžio 31 d. duomenimis, Komisija pagal EGADP 20-čiai valstybių narių išmokėjo 64,3 mlrd. EUR: 46,4 mlrd. EUR – dotacijų forma, 18 mlrd. EUR – paskolų forma. Visos išmokos buvo įvykdytos per šešias darbo dienas nuo finansavimo ir paskolų susitarimų pasirašymo. Užtikrinti, kad lėšos būtų išmokėtos laiku ir veiksmingai, padėjo Europos Centrinis Bankas, kuriame saugomos priemonės „NextGenerationEU“ pagrindinės sąskaitos. Be sumų, skirtų EGADP, daugiau kaip 8,6 mlrd. EUR iš priemonės „NextGenerationEU“ finansavimo fondo buvo perkelta į ES biudžetą ir skirta papildomiems įnašams priemonės „NextGenerationEU“ lėšomis finansuojamoms programoms, pavyzdžiui, programai „Europos horizontas“, „InvestEU“ fondui, iniciatyvai „ReactEU“, Sąjungos civilinės saugos mechanizmui („RescEU“), Europos žemės ūkio fondui kaimo plėtrai (EŽŪFKP) ir Teisingos pertvarkos fondui, finansuoti.

Tai, kad Komisijai pavyko taip greitai išplėsti obligacijų emisiją, didžiąja dalimi lėmė tvirtas ir įtikinantis ES ekonomikos gaivinimo plano pagrindimas. Visų valstybių narių išreikštas palaikymas – įsipareigojant skirti įnašus į ES biudžetą ateityje – pavertė programą „NextGenerationEU“ galingiausia Sąjungos kovos su krize solidarumo ir užmojų įgyvendinimo priemone. Tokia stipri politinė vienybė, kurią papildė aukštas ES kredito reitingas, buvo lemiamas veiksnys įtikinant Europos ir tarptautinius investuotojus, kad šios naujos programos „NextGenerationEU“ skolos vertybiniai popieriai yra tikrai patikimi.

Įgyvendindama tokio masto obligacijų emisijos programą, Komisija taip pat turėjo sukurti beveik visiškai naują finansavimo mechanizmą, kuriame būtų galima reguliariai vykdyti didelės apimties sandorius. Nors septyni dideli priemonės SURE sandoriai (dėl iš viso 90 mlrd. EUR emisijos) buvo vertinga repeticija, priemonei „NextGenerationEU“ reikėjo užtikrinti tikslesnės struktūros ir patvaresnį mechanizmą. Šios strategijos projektas buvo išdėstytas 2021 m. balandžio 14 d. Komunikate ir keliuose sprendimuose, kuriais buvo sukurtas priemonės „NextGenerationEU“ finansavimo programos pagrindas. Toliau pateiktoje piktogramoje pavaizduoti pagrindiniai Komisijos pajėgumų įgyvendinti valstybinio pobūdžio diversifikuotą finansavimo strategiją kūrimo etapai.



1 pav. Pagrindiniai priemonės „NextGenerationEU“ (NGEU) finansavimo operacijų planavimo etapai